Perussuomalaisten lausunto 
Edustuksellinen demokratia Kansanvalta 2007 -toimikunnan mietintöön

Toimikunnan mietinnön esitykset ovat päälinjoiltaan oikeansuuntaisia. Seuraaviin yksityiskohtiin pyydämme kuitenkin kiinnittämään enemmän huomiota:

Sukupuolten tasa-arvo

Tulisi erityisesti kiinnittää huomiota siihen, että nuorten miesten ja varttuneempien naisten osuus poliittisten päätöksentekijöiden joukossa on silmiinpistävän vähäistä. Tämä johtuu nimenomaan vanhakantaisesta, ahtaasta tasa-arvoajattelusta sekä vallalla olevasta sukupuolikiintiö järjestelmästä. Kahden merkittävän kansalaisryhmän saamiseksi paremmin mukaan päätöksentekoon, tarvitaan nuorten miesten poliittista kapinaa, jossa liittolaiseksi on otettava myös varttuneet naiset.  

Vaalijärjestelmän oikeudenmukaisuus

Pienissä vaalipiireissä (Etelä-Savo, Pohjois-Karjala, Lappi) piilevä äänikynnys kohoaa jo nyt yli kymmenen prosentin. Koska mainittujen vaalipiirien väestö ennustusten mukaan jatkuvasti edelleen vähenee, kyseinen ongelma pahenee samassa suhteessa. Toimikunta ei ole esittänyt mitään vaihtoehtoista, korjaavaa mallia kyseisen epäkohdan poistamiseksi. Pienemmillä puolueilla kansanedustajan saaminen korkean piilevän äänikynnyksen vaalipiireissä edellyttää lähes poikkeuksetta vaaliliittoihin turvautumista. 

Vaalirahoitus

Raha ratkaisee –systeemi valtaa jatkuvasti lisää alaa Suomalaisissa vaaleissa. Henkilökohtaisten vaalibudjettien kohotessa satoihin tuhansiin euroihin, ei voida enää puhua kaikkien ehdokkaiden tasavertaisista lähtökohdista ja mahdollisuuksista menestyä vaaleissa. Äänikynnyksen rinnalle on siis tullut toinenkin ehdokkaaksi asettumista ja menestymismahdollisuuksia rajaava este: Taloudellinen kynnys.  Vaaleista on tulossa yhä harvempien raharikkaiden huvia, joissa suurimmalla osaa kansasta ei ole korkean kynnysrahan vuoksi osaa eikä arpaa. Kyseinen kehitys myös madaltaa innostusta äänestämiseen.  

Vaalirahoituksen valvonta

Vaalirahoituksen ilmoitusvelvollisuuden laiminlyönnistä on tullut jo eräänlainen maan tapa. Monet ehdokkaat jättävät ilmoituksen joko kokonaan tekemättä tai ilmoittavat vaalikuluiksi nolla euroa, vaikka esim. suoramainonta ja lehti-ilmoittelu kertovat henkilön kohdalla aivan toista. Laki vailla sanktioita on kuollut kirjain. 

Yhteenveto

Äänestäjiä on pyrittävä aktivoimaan muun muassa ennakkoäänestyspaikkoja lisäämällä. Toimikunnan esille tuoma äänestämisvelvollisuus vaikuttaa keskeneräiseltä ideakehittelyltä, koska siihen ei liittyisi vaalirahoituksen ilmoitusvelvollisuuden tapaan mitään sanktioita. Ehdotus on ristiriidassa myös sen käytännön kanssa, jota meillä noudatetaan EU:n perustuslaista kansallisella tasolla päätettäessä: Suomalaisten suora kansanäänestysmahdollisuus estettiin kolmen nykyisen hallituspuolueen toimesta. Tarkoitushakuinen linjausten kaksinapaisuus herättää epätietoisuutta ja velvoitteiden ja kieltojen ristipaineissa äänestysinnostus laskee entisestään. Toimikunnan mietinnön mukaan politiikkaa on tehtävä kansalaisille kiinnostavaksi muun muassa seuraavasti: "Osana julkista puoluerahoitusta puolueiden käyttöön varataan määrärahat yhteiskunnallisen tutkimuksen tekemistä ja hyödyntämistä, koulutusta ja julkaisutoimintaa sekä tähän liittyvää kotimaista ja kansainvälistä verkostoitumista varten." 

Koska toimikunta ei ole esittänyt, mistä nykyisestä toiminnasta esitetyt varat otettaisiin pois, tarkoittaa esitys toteutuessaan jälleen uudenlaisten puoluetukimuotojen kehittelyä ja niihin tarvittavien varojen lisäystä valtion budjettiin.  
Tällaista, käytännössä puoluetuen korotusesityksen uittamista mietinnön varjolla eteenpäin, ei Perussuomalainen puolue voi hyväksyä eikä kannattaa. 

Helsingissä 25.10.2005

Perussuomalaiset rp.

Timo Soini                                                           Hannu Purho
puheenjohtaja                                                      puoluesihteeri